སློབ་གྲྭ་ནི་མི་རིགས་དེའི་རིག་གནས་རྒྱུན་འཛིན་དང་དར་སྤེལ་གཏོང་སའི་དང་ཐོག་མའི་ཁོར་ཡུག་གལ་ཆེན་ཞིག་ཡིན་ཞིང་མི་རིགས་ཀྱི་མ་འོངས་པ་གསོ་སྐྱོང་བྱེད་པའི་དོ་རྭ་ཡངས་ཤོས་དེ་ཡིན།དེས་ན་བོད་ཀྱི་རྩོམ་རིག་གཞུང་ལུགས་དེ་ཉིད་ཀྱང་བོད་མི་རིགས་ཀྱིས་ཡུན་རིང་འཚོ་གནས་ཀྱི་ཁོར་ཡུག་ནང་ཕྱོགས་བསྡོམས་བྱས་ཤིང་མི་རིགས་རང་གི་འདུ་ཤེས་མངོན་མངོན་རྗེན་རྗེན་དུ་གནས་པའི་རིག་གནས་ཀྱི་སྣང་ཚུལ་ཞིག་ཡིན་པས་གཞུང་ལུགས་དེ་ཉིད་སློབ་མའི་ཆུ་ཚད་དང་མཐུན་པའི་སྒོ་ནས་སློབ་ཁྲིད་བྱ་དགོས་ལ་ལྷག་པར་བོད་སྐད་ཡིག་གི་དགེ་རྒན་ལ་མི་རིགས་རྩོམ་རིག་གི་འདུ་ཤེས་ངེས་ཅན་ལྡན་དགོས་ལ་རྩོམ་རིག་གི་ཤེས་བྱ་ངེས་པར་ལྡན་དགོས་པ་ཡིན།མིག་སྔར་བོད་ཀྱི་སློབ་གྲྭ་ཆེ་འབྲིང་ཆུང་གསུམ་གྱི་སློབ་གཉེར་གྱི་ཁོར་ཡུག་ནང་མི་རིགས་རང་བཞིན་གྱི་རྩོམ་པའི་ཤེས་བྱའི་བསླབ་གཞི་མེད་པའམ་ཡོད་ཀྱང་རྔོ་ལོན་པ་ཞིག་མེད་རྐྱེན་བོད་མི་རིགས་ཀྱི་འདུ་ཤེས་དང་ལྡན་པའི་རྩོམ་པའི་ཤེས་བྱ་དག་བོད་མི་རིགས་ཀྱི་རེ་བ་ཡིན་ཞེས་འབོད་པའི་བོད་པའི་སློབ་མའི་ཚོགས་སུ་རྒྱུས་མངའ་ཉུང་བས་མི་རིགས་རང་བཞིན་གྱི་རྩོམ་རིག་ཅེས་པ་རྐང་ཚུགས་མི་ཐུབ་སྟབས་བསྒྱུར་གཞུང་དག་གིས་ནུས་པས་དྲངས་པའི་རྩོམ་རིག་གསར་རྩོམ་ལ་མི་རིགས་ཀྱི་འདུ་ཤེས་མངོན་པའི་རྩོམ་རིག་བརྩམས་ཆོས་ཤིག་ཐོན་དཀའ་རྐྱེན།མི་རིགས་རང་གི་ཁྱད་ཆོས་ལྡན་པའི་རྩོམ་པའི་འདུ་ཤེས་དེ་རིམ་བཞིན་རྨེག་མེད་དུ་གྱུར་ནས་བོད་ཀྱི་རྩོམ་རིག་ཟེར་བ་དེ་ཕ་མེད་མ་མེད་ཀྱི་དྭ་ཕྲུག་ལྟར་དུ་གྱུར་ནས་འཛམ་གླིང་རྩོམ་རིག་གི་ལྡུམ་རྭ་ནས་རྩྭ་ངན་བཞིན་ཕྱིར་དབྱུང་ངེས་པས་ང་ཚོར་ཡོད་པ་ནི་མི་འདོད་པའི་འཁང་ར་ཁོ་ན་ལས་ཅང་ཡོད་མི་སྲིད་དོ།།